## Rješenje Agencije za zaštitu tržišnog natjecanja klasa: UP/I 430-01/2013-03/001, urbroj: 580-09-1/17-2013-007 od 28. lipnja 2013.

### NN 96/2013 (24.7.2013.), Rješenje Agencije za zaštitu tržišnog natjecanja klasa: UP/I 430-01/2013-03/001, urbroj: 580-09-1/17-2013-007 od 28. lipnja 2013.

96 24.07.2013 Rješenje Agencije za zaštitu tržišnog natjecanja klasa: UP/I 430-01/2013-03/001, urbroj: 580-09-1/17-2013-007 od 28. lipnja 2013.

AGENCIJA ZA ZAŠTITU TRŽIŠNOG NATJECANJA

2160

Agencija za zaštitu tržišnog natjecanja, na temelju članka 14. stavka 2. Zakona o državnim potporama (»Narodne novine«, broj 140/05 i 49/11), u upravnom postupku naknadnog odobrenja državne potpore dodijeljene poduzetniku Varteks d.d., sa sjedištem u Varaždinu, Zagrebačka 94, pokrenutom po službenoj dužnosti, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac mag. iur., zamjenik predsjednice Vijeća, te članovi vijeća Milivoj Maršić, dipl.oec., Vesna Patrlj, dipl. iur. i dr. sc. Mirna Pavletić Župić, sa 144. sjednice održane 28. lipnja 2013., donosi

RJEŠENJE

I. Naknadno se odobravaju državne potpore u obliku subvencije u ukupnom iznosu od 8.028.590,00 kuna koje se odnose na sljedeće:

– iznos od 3.939.642 kuna koji je poduzetniku Varteks d.d. dodijeljen na temelju programa Mjere za poticanje razvoja i poboljšanje stanja u tekstilnoj i kožarsko-obućarskoj industriji Republike Hrvatske u 2006.,

– iznos od 2.088.948 kuna koji je poduzetniku Varteks d.d. dodijeljen na temelju programa Mjere za poticanje razvoja i poboljšanje stanja u tekstilnoj i kožarsko-obućarskoj industriji Republike Hrvatske u 2007.,

– iznos od 2.000.000 kuna koji je poduzetniku dodijeljen na temelju Programa uvođenja i usavršavanja CAD/CAM sustava u tekstilnoj, odjevnoj i kožarskoj industriji Hrvatske u 2007.,

jer su sukladne sa Zakonom o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. POKRETANJE POSTUPKA

Agencija za zaštitu tržišnog natjecanja (dalje: Agencija) pokrenula je po službenoj dužnosti, sukladno članku 14. stavku 2. Zakona o državnim potporama (»Narodne novine«, broj 140/05 i 49/11; dalje: ZDP) postupak naknadnog odobrenja državnih potpora dodijeljenih poduzetniku Varteks d.d., sa sjedištem u Varaždinu, Zagrebačka 94. Postupak je pokrenut temeljem odluke Vijeća za zaštitu tržišnog natjecanja (dalje: Vijeće), sa 136. sjednice, održane 25. travnja 2013., budući da je iz očitovanja Ministarstva gospodarstva (dalje: Ministarstvo) od 25. ožujka 2013., kojeg je Agencija zaprimila 28 ožujka 2013., u predmetu pod klasom: 430-01/12-06/013, proizlazilo da je poduzetnik Varteks d.d. dobio sljedeće subvencije koje predstavljaju državne potpore u smislu članka 3 stavka 1 ZDP-a, odnosno članka 8. Uredbe o državnim potporama (»Narodne novine«, broj: 50/06; dalje: Uredba):

– iznos od 3.939.642 kuna dodijeljen poduzetniku iz programa Mjere za poticanje razvoja i poboljšanje stanja u tekstilnoj i kožarsko-obućarskoj industriji Republike Hrvatske u 2006.,

– Iznos od 2.088.948 kuna dodijeljen poduzetniku iz programa Mjere za poticanje razvoja i poboljšanje stanja u tekstilnoj i kožarsko-obućarskoj industriji Republike Hrvatske u 2007.,

– Iznos od 2.000.000 kuna dodijeljen poduzetniku iz Programa uvođenja i usavršavanja CAD/CAM sustava u tekstilnoj, odjevnoj i kožarskoj industriji Hrvatske u 2007.

Sukladno članku 3. stavku 1. ZDP-a državne potpore u smislu ZDP-a su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske iz Sporazuma o stabilizaciji i pridruživanju (»Narodne novine«, broj 14/01, 14/02, 1/05 i 7/05; dalje: SSP).

Prema članku 8. Uredbe, predmetna mjera je državna potpora prema ZDP-u, ako zadovoljava sve sljedeće uvjete:

– mjera predstavlja stvarni ili potencijalni rashod, ili stvarni ili potencijalni umanjeni prihod Republike Hrvatske, lokalne ili područne (regionalne) samouprave ili drugih pravnih osoba koje dodjeljuju ili upravljaju državnim potporama, u smislu ZDP-a,

– mjera je selektivne naravi, odnosno mjerom se daje prednost na tržištu pojedinom korisniku ili skupini korisnika državne potpore,

– mjera narušava ili bi mogla narušiti tržišno natjecanje, i

– mjera utječe na trgovinu između Republike Hrvatske i Europskih zajednica.

Članak 14. stavak 1. ZDP-a propisuje da su državne potpore dodijeljene bez odobrenja Agencije iz članka 13. nezakonite, te da Agencija u tom slučaju nalaže povrat iznosa iskorištene državne potpore uvećan za iznos osnovne referentne stope, koja se određuje i objavljuje na temelju pravila o državnim potporama, uvećane za 100 baznih bodova.

Međutim, članak 14. stavak 2. ZDP-a propisuje da Agencija može, ako utvrdi da je predmetna državna potpora sukladna propisima o državnim potporama, donijeti naknadno odobrenje državne potpore. Stoga je u postupku bilo potrebno utvrditi jesu dodijeljene državne potpore sukladne pravilima za restrukturiranje poduzetnika u teškoćama sadržanim u Odluci o objavljivanju pravila o državnim potporama za sanaciju i restrukturiranje (»Narodne novine«, broj 20/07; dalje: Odluka), budući da se poduzetnik 2006. i 2007. nalazio u financijskim teškoćama i provodio proces restrukturiranja.

2. PRIMIJENJENI PROPISI

Agencija je u postupku primijenila ZDP i Uredbu. Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. SSP-a. Naime, sukladno članku 3. i 4. Uredbe, na temelju odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila Odluku i Odluku o objavljivanju pravila o potporama male vrijednosti (»Narodne novine«, broj 45/07).

Na temelju članka 7. ZDP-a, Agencija je u postupku primijenila i Zakon o općem upravnom postupku (»Narodne novine«, broj 47/09; dalje: ZUP).

3. TIJEK POSTUPKA

3.1. Budući da članak 51. ZUP-a propisuje provedbu posebnog ispitnog postupka, Agencija je, radi utvrđivanja svih činjenica i okolnosti koje su bitne za razjašnjenje pravnog stanja stvari, odnosno radi omogućivanja strankama ostvarenja i zaštite njihovih prava i pravnih interesa provela posebni ispitni postupak i od Ministarstva zatražila dostavu cjelokupne dokumentacije koja je potrebna za donošenje odluke.

Za potrebe postupka Agencija je izvršila uvid u postupak koji se vodio pod klasom: UP/I 430-01/2004-01/42, u kojem je Agencija donijela rješenje od 19. svibnja 2011., klasa: UP/I 430-01/2004-01/42, urbroj: 580-03-11-17– 71, o odobrenju državnih potpora za provedbu procesa restrukturiranja poduzetnika Varteks d.d. koji je trajao u razdoblju 2004. – 2007.

Zahtjevom od 2. svibnja 2013. upućenim Ministarstvu i na znanje poduzetniku Varteks d.d., Agencija je zatražila očitovanja u svezi korištenja državnih potpora u obliku subvencija navedenih u točki 1. obrazloženja rješenja bez odobrenja Agencije u vezi kojih je pokretnut postupak naknadnog odobrenja.

Zahtjevom zaprimljenim 2. svibnja 2013., Ministarstvo je zatražilo produljenje roka za dostavu dokumentacije, koji je odobren zaključkom Agencije od 27. svibnja 2013., a tražena dokumentacija dostavljena je 26. lipnja 2013.

3.2. Utvrđivanje činjenica

Poduzetnik Varteks d.d. koji je u razdoblju 2004. – 2007., provodio proces restrukturiranja, za koji su mu odobrene državne potpore rješenjem Agencije od 19. svibnja 2011., dobio je sljedeće državne potpore u ukupnom iznosu od 8.028.590,00 kuna u obliku subvencija, tijekom 2006. i 2007., koje nisu bile odobrene rješenjem Agencije od 19 svibnja 2011.

– subvencije od 3.939.642 kuna koje su poduzetniku dodijeljene na temelju programa Mjere za poticanje razvoja i poboljšanje stanja u tekstilnoj i kožarsko-obućarskoj industriji Republike Hrvatske u 2006.,

– subvencije od 2.088.948 kuna koje su poduzetniku dodijeljene na temelju programa Mjere za poticanje razvoja i poboljšanje stanja u tekstilnoj i kožarsko-obućarskoj industriji Republike Hrvatske u 2007.,

– subvencije od 2.000.000 kuna koje su poduzetniku dodijeljene na temelju Programa uvođenja i usavršavanja CAD/CAM sustava u tekstilnoj, odjevnoj i kožarskoj industriji Republike Hrvatske u 2007.

Navedene subvencije ispunjavaju uvjete iz članka 8. Uredbe prema kojima se predmetna mjera smatra državnom potporom.

– predstavljaju stvarni rashod Republike Hrvatske,

– selektivne su naravi jer njihovom dodjelom dana prednost na tržištu poduzetniku Varteks d.d. u odnosu na ostale poduzetnike, koji nisu bili primatelji državnih potpora i potpora male vrijednosti iz Mjera za poticanje razvoja i poboljšanje stanja u tekstilnoj i kožarsko-obućarskoj industriji Republike Hrvatske i programu uvođenja i usavršavanja CAD/CAM sustava u tekstilnoj, odjevnoj i kožarskoj industriji Hrvatske,

– mjera narušava ili bi mogla narušiti tržišno natjecanje, i

– mjera utječe na trgovinu između Republike Hrvatske i Europskih zajednica.

Naime, na Mjere za poticanje razvoja poboljšanja stanja u tekstilnoj i kožarsko-obućarskoj industriji Republike Hrvatske, na temelju kojih su poduzetniku dodijeljene potpore u iznosu od 3.939.462 kuna u 2006. i 2.088.948 kuna u 2007., Agencija je na zahtjev Ministarstva izdala mišljenje klasa 430-01/2005-02/13, urbroj: 580-02-03-17-04, od 10. lipnja 2005.

U mišljenju Agencije od 10. lipnja 2005. utvrđeno je da Mjere za poticanje razvoja i poboljšanje stanja u tekstilnoj i kožarsko-obućarskoj industriji Hrvatske, čija je dodjela bila predviđena za razdoblje od 2005. do 2007., sadrže državne potpore za istraživanje i razvoj iz odredbi članka 6. stavka 1. točke c. i d. Uredbe o državnim potporama (»Narodne novine«, broj: 121/03), državne potpore za zaštitu okoliša iz članka 11. stavka 1. točke b. Uredbe o državnim potporama i državne potpore za usavršavanje iz članka 35. stavka 2. Uredbe o državnim potporama. Također istaknuto je da se od dodjele subvencija, na temelju spomenutih Mjera za poticanje, moraju izuzeti poduzetnici u teškoćama, a samim time i poduzetnici koji se nalaze u procesu restrukturiranja. Stoga se državne potpore sadržane u Mjerama za poticanje razvoja i poboljšanje stanja u tekstilnoj i kožarsko-obućarskoj industriji nisu mogle dodjeljivati poduzetnicima u teškoćama, odnosno, u konkretnom slučaju Varteksu d.d.

Subvencije koje su dodijeljene temeljem Programa uvođenja i usavršavanja CAD/CAM sustava u tekstilnoj, odjevnoj i kožarskoj industriji u 2007., poduzetnik Varteks d.d. dobio je usprkos činjenici da se subvencije prema tom programu nisu mogle dodjeljivati poduzetnicima u teškoćama, jer je takav program bio izrađen sukladno Odluci o objavljivanju pravila o potporama male vrijednosti, koja isključuje dodjelu potpora male vrijednosti poduzetnicima u teškoćama.

Nadalje, prema odobrenom Programu restrukturiranja Varteksa d.d., ukupne troškove restrukturiranja u iznosu od 220,7 milijuna kuna činile su državne potpore u iznosu od 105,73 milijuna kuna te vlastiti doprinos poduzetnika u iznosu od 114,97 milijuna kuna.

Iznos vlastitog doprinosa pokazuje da je Varteks d.d. u procesu restrukturiranja sudjelovao s 52% vlastitog doprinosa, što se smatralo znatnim doprinosom restrukturiranju, kako to propisuje članak 18. stavak 1. podstavak 3. Uredbe o državnim potporama, a što je i utvrđeno rješenjem od 19. svibnja 2011.

Također, u istom rješenju utvrđeno je da je, ukupan iznos dodijeljenih državnih potpora od 105,73 milijuna kuna manji za 9 milijuna kuna od iznosa vlastitog doprinosa, te da iznos državne potpore od 105,73 milijuna kuna predstavlja minimum sredstava potrebnih za provođenje mjera restrukturiranja u okviru postojećih izvora financiranja poduzetnika, kako je to propisano člankom 18. stavkom 1. podstavkom 2. Uredbe o državnim potporama.

Navedene državne potpore u iznosu od 8.028.590,00 kuna smatraju se nezakonitim, budući da su dodijeljene bez odobrenja Agencije i suprotno propisanim uvjetima iz Mjera za poticanje razvoja i poboljšanje stana u tekstilnoj i kožarsko-obućarskoj industriji Republike Hrvatske i Programa uvođenja i usavršavanja CAD/CAM sustava u tekstilnoj, odjevnoj i kožarskoj industriji Hrvatske u 2007., jer se poduzetnik nalazio u financijskim teškoćama u 2006. i 2007. i provodio proces restrukturiranja.

Nezakonite državne potpore mogu se naknadno odobriti, primjenom članka 14 stavka 2. ZDP-a, ukoliko su sukladne propisima o državnim potporama. U konkretnom slučaju riječ je o propisima iz Odluke koja određuju uvjete za dodjelu državne potpore za restrukturiranje poduzetnicima u teškoćama.

Dakle, s obzirom da je osigurani iznos vlastitog doprinosa veći od obveznog, navedene državne potpore koje je poduzetnik Varteks d.d. dobio u 2006. i 2007. bez odobrenja Agencije, moguće je naknadno odobriti primjenom članka 14. stavka 2. ZDP-a, ako se dokaže da su korištene u procesu restrukturiranja, odnosno ukoliko bude dokazano da su tim državnim potporama financirane konkretne mjere restrukturiranja.

Iz očitovanja Ministarstva zaprimljenog 26. lipnja 2013., razvidno je da su predmetna sredstva korištena u okviru aktivnosti sadržanih u Projektu strateškog restrukturiranja Varteksa d.d. od 20. prosinca 2004. i njegovim dopunama (dalje: Program restrukturiranja), konkretno za minimalno neophodne investicije u iznosu od 8 milijuna kuna u 2006., a zatim i u 2007. U tu svrhu poduzetnik je dostavio specifikaciju utrošenih sredstava za 2006. i 2007.

Iz dostavljenih specifikacija utrošenih sredstava i priloženih preslika računa proizlazi da je poduzetnik u 2006. utrošio 2.226.748,49 kuna za nabavu opreme za maloprodajne objekte i pogone, te 4.471.661,63 kuna za građevinske i elektroradove u maloprodajnim objektima i pogonima, što ukupno iznosi 6.698.410,12 kuna.

U 2007., utrošeno je 3.747.065,70 kuna u nabavu opreme za proizvodne pogone, te 363.545,80 kuna za edukaciju i usavršavanje zaposlenika, što ukupno iznosi 4.110.611,50 kuna.

Uvidom u Program restrukturiranjana na temelju kojeg je doneseno rješenje od 19. svibnja 2011., utvrđeno je da je poduzetnik u financijskom planu predvidio investicije u 2006. i 2007. u iznosu od 8 milijuna kuna godišnje.

Državnim potporama u iznosu od 8.028.590,00 kuna povećava se iznos državnih potpora koje su za provedbu procesa restrukturiranja poduzetniku Varteks d.d. odobrene rješenjem Agencije od 19. svibnja 2011. sa 105.724.523,71 kuna na 113.753.113,71, te iznos troškova restrukturiranja koji nakon povećanja iznose 228.722.046,71 kunu. Nakon korekcije troškova restrukturiranja, omjer državnih potpora i vlastitog doprinosa iznosi 50%:50%, što je sukladno točki 44. Odluke

4. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja je na temelju utvrđenog činjeničnog stanja u ovoj upravnoj stvari, na 144. sjednici održanoj 28. lipnja 2013., donijelo odluku o naknadnom odobrenju državne potpore u obliku subvencije u ukupnom iznosu od 8.028.590,00 kuna koje se odnose na sljedeće:

– iznos od 3.939.642 kuna koji je poduzetniku Varteks d.d. dodijeljen na temelju programa Mjere za poticanje razvoja i poboljšanje stanja u tekstilnoj i kožarsko-obućarskoj industriji Republike Hrvatske u 2006.,

– iznos od 2.088.948 kuna koji je poduzetniku Varteks d.d. dodijeljen na temelju programa Mjere za poticanje razvoja i poboljšanje stanja u tekstilnoj i kožarsko-obućarskoj industriji Republike Hrvatske u 2007.,

– iznos od 2.000.000 kuna koji je poduzetniku dodijeljen na temelju Programa uvođenja i usavršavanja CAD/CAM sustava u tekstilnoj, odjevnoj i kožarskoj industriji Hrvatske u 2007.,

budući da su utrošene prema Programu restrukturiranja na temelju kojeg su primjenom pravila iz Odluke poduzetniku Varteks d.d. odobrene državne potpore za restrukturiranje rješenjem od 19. svibnja 2011. i zbog toga su sukladne ZDP-u.

Osim toga, povećanjem državnih potpora za navedeni iznos, omjer između državnih potpora i vlastitog doprinosa sukladan je točki 44. Odluke., te je stoga primjenom članka 14. stavka 2. ZDP-a, odlučeno kao u izreci ovog rješenja.

Rješenja iz članka 14. ZDP-a objavljuju se, prema članku 18. ZDP-a, u »Narodnim novinama«, stoga je odlučeno kao u točki II. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovoga rješenja.

Klasa: UP/I 430-01/2013-03/001

Urbroj: 580-09-1/17-2013-007

Zagreb, 28. lipnja 2013.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Rješenje, NN 96/2013-2160